Tronkstraf vir twee oor tenderbedrogspul(Argieffoto: Arnaud Jaegers/Unsplash) Die Valke het die skuldigbevinding en vonnis van Lerato Mmanoko Matlamela (33) en Lorraine Thantsha (25) op aanklagte van bedrog verwelkom. Die twee is Donderdag in die Mokopane-streekhof gevonnis. “Die slagoffer, ŉ sakeman, het ŉ oproep van mense gekry wat oënskynlik amptenare van die departement van gesondheid was. Hulle het hom ingelig dat hy ŉ tender gekry het om rolstoele aan staatsinstellings in die provinsie te verskaf,” het kapt. Matimba Maluleke, woordvoerder van die Valke in Limpopo, gesê. “Die slagoffer is ook dadelik met die bankbesonderhede van die voorkeurverskaffer voorsien.” Nadat hy die tender aanvaar het, het die niksvermoedende sakeman ŉ voorlopige betaling van R85 000, gevolg deur ŉ verdere betaling van R162 450, in die bankrekening gedoen. “Toe hy besef dit duur te lank voor die departement hom betaal, het hy gaan navraag doen. Ongelukkig is hy ingelig dat die departement nooit so ŉ tender uitgereik het nie en dat die mense met wie hy sake gedoen het, nie amptenare van die departement is nie,” het Maluleke gesê. ŉ Saak van bedrog is aanhangig gemaak en na die Valke se eenheid vir ernstige handelsmisdaad oorgeplaas. “Die beskuldigdes is in Polokwane aangekeer terwyl hulle probeer het om geld uit die verskaffer se rekening te trek. “Hulle is op borgtog van R1 000 elk vrygelaat.” Die twee is vandeesweek skuldig bevind aan bedrog en tot vyf jaar direkte tronkstraf gevonnis. “Die Valke wil sakelui waarsku om bedag te wees op bedrieërs en die betrokkenheid van instellings te bevestig voor hulle enige betalings doen.”